প্রিসাইডিং অফিসারকে জেলে পোরা উচিত, মন্তব্য সুপ্রিম কোর্টের প্রধান বিচারপতির

নয়াদিল্লি: চণ্ডীগড় পুরসভার মেয়র নির্বাচনের প্রিসাইডিং অফিসারকে জেলে পোরা উচিত বলে মন্তব্য করলেন সুপ্রিম কোর্টের প্রধান বিচারপতি ডি ওয়াই চন্দ্রচূড়। সোমবার এই সংক্রান্ত মামলার শুনানিতে প্রধান বিচারপতি বলেন, ওই নির্বাচনে গণতন্ত্রকে হত্যা করা হয়েছে। গণতন্ত্রের নাম প্রহসন হয়েছে। ওই প্রিসাইডিং অফিসার ব্যালট পেপার নষ্ট করেছেন। তিনি যা করেছেন, তাকে নির্বাচন বলে?

শীর্ষ আদালতের নির্দেশ, ওই ভোটের সমস্ত ব্যালট পেপার এবং ভিডিওগ্রাফি পঞ্জাব এবং হরিয়ানা হাইকোর্টের রেজিস্ট্রারের হাতে তুলে দিতে হবে। মামলার পরবর্তী শুনানি ১২ ফেব্রুয়ারি।

আরও পড়ুন: শেষ মুহূর্তে দিল্লি যাত্রা বাতিল করলেন মুখ্যমন্ত্রী

গত ৩০ জানুয়ারি চণ্ডীগড় পুরসভার মেয়র নির্বাচন নিয়ে তুলকালাম হয়। আপ এবং কংগ্রেস জোটের প্রার্থী ছিলেন আপ নেতা কুলদীপ কুমার। বিজেপির প্রার্থী ছিলেন মনোজ সোনকর। প্রিসাইডিং অফিসার ছিলেন বিজেপ নেতা অনিল মাশি। এর আগে অসুস্থতার অজুহাত দিয়ে তিনি ভোট পিছিয়ে দিয়েছিলেন। পরে নির্বাচনের দিন স্থির হয় ৩০ জানুয়ারি। আপ-কংগ্রেস জোটের প্রার্থী কুলদীপ কুমারের জয় একেবারে নিশ্চিত ছিল। কিন্তু বিরোধীদের অভিযোগ, প্রিসাইডিং অফিসার অনিল মাশি বিরোধীদের ভোট পাওয়া আটটি ব্যালটে দাগ কেটে সেগুলি বাতিল করে দেন। শেষে তিনি মনোজকে জয়ী ঘোষণা করে কক্ষ ছেড়ে বেরিয়ে যান। পরে বিজেপি কর্মীরা ভোট কক্ষে ঢুকে ব্যালট পেপার ছিঁড়ে ফেলে।

বিরোধীরা ওই ভোট নিয়ে সুপ্রিম কোর্টে যায়। সেই মামলার শুনানিতে্ই এদিন শীর্ষ আদালতের প্রধান বিচারপতি কড়া ভাষায় আক্রমণ করেন প্রিসাইডিং অফিসারকে।